Document ID: 32007L0028

ДИРЕКТИВА 2007/28/ЕО НА КОМИСИЯТА
от 25 май 2007 година
за изменение на определени приложения към директиви на Съвета 86/363/ЕИО и 90/642/ЕИО относно максимално допустимите граници на остатъци от азоксистробин, хлорфенапир, фолпет, ипродион, ламбда-цихалотрин, малеинов хидразид, металаксил-М и трифлоксистробин
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху храните от животински произход (1), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (2), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), и по-специално член 4, параграф 1, буква е) от нея,
като има предвид, че:
(1)
В съответствие с Директива 91/414/ЕИО разрешенията за употреба на продукти за растителна защита върху определени култури са отговорност на държавите-членки. Такива разрешения трябва да се основават на оценката на ефекта върху човешкото здраве и здравето на животните и въздействието върху околната среда. При тази оценка трябва да се имат предвид елементи, които включват излагането на потребителя и на наблюдателя и въздействието върху земната, водната и въздушната среда, както и въздействието върху хора и животни, посредством консумацията на остатъци по третираните култури.
(2)
Максимално допустимите граници на остатъчни вещества (МДГОВ) отразяват използването на минималните количества пестициди, необходими за ефективна защита на растенията, прилагани по начин, при който количеството остатъци да бъде практически най-малкото и токсикологично допустимо, особено що се отнася до допустимата дневна доза.
(3)
МДГОВ за пестициди, попадащи в обхвата на директиви 86/363/ЕИО и 90/642/ЕИО, ще бъдат държани под наблюдение и могат да бъдат изменени, за да се вземат предвид нови или променени употреби. Информацията за нови или променени употреби е съобщена на Комисията, което следва да доведе до промени в количествата остатъци от азоксистробин, хлорфенапир, фолпет, ипродион, ламбда-цихалотрин, малеинов хидразид, металаксил-М и трифлоксистробин.
(4)
Излагането на потребителите в продължение на целия им живот на тези пестициди посредством хранителни продукти, които могат да съдържат остатъци от тези пестициди беше преразгледано и оценено в съответствие с използваните в Общността процедури и практики, като се взети предвид насоките, публикувани от Световната здравна организация (4). На базата на тези преценки и оценки, МДГОВ за тези пестициди следва да бъдат установени така, че да се гарантира, че допустимата дневна доза не е надвишена.
(5)
В случая с хлорфенапир, фолпет и ламбда-цихалотрин, за които съществува критична референтна доза (КРД), силното излагане на потребителите посредством всеки от хранителните продукти, които могат да съдържат остатъци от тези пестициди, беше преценено и оценено в съответствие с действащите в Общността процедури и практики, като се вземат предвид насоките, публикувани от Световната здравна организация. Становищата на Научния комитет по растенията (НКР), по-специално мнението и препоръките по отношение на защитата на потребителите на хранителни продукти, третирани с пестициди (5), бяха взети под внимание. На основата на оценката за дневната доза, МДГОВ за тези пестициди следва да бъдат определени така, че да се гарантира, че критичната референтна доза няма да бъде надвишена. Що се отнася до другите вещества, оценката на наличната информация показа, че не се изисква КРД и че следователно не е необходима краткосрочна оценка.
(6)
Когато разрешената от държавите-членки употреба на препарати за защита на растенията не води до доловими количества на остатъци от пестициди във или върху хранителните стоки, или когато е налице неразрешена употреба, както и при разрешена употреба от държава-членка, без да са били представени необходимите данни, или когато употреба в трети страни, която води до остатъци във или върху хранителни продукти, които могат да попаднат на пазара на Общността не е подкрепена с подобни необходими данни, МДГОВ следва да бъдат установени на най-ниската граница на аналитично определяне.
(7)
Установяването или изменението на временни МДГОВ на равнище Общност не пречи на държавите-членки да определят временни МДГОВ за малеинов хидразид и трифлоксистробин в съответствие с член 4, параграф 1, буква е) от Директива 91/414/ЕИО и приложение VI към същата директива. Приема се, че период от четири години е достатъчен, за да се позволи по-нататъшна употреба на тези вещества. Временните МДГОВ на равнище Общност следва в такъв случай да станат окончателни.
(8)
Необходимо е следователно да се изменят МДГОВ, установени в приложенията към директиви 86/363/EИО и 90/642/EИО, за да се осигури възможност за нужните наблюдение и контрол на употребата на съответните продукти за растителна защита и за да се защитят потребителите. Когато МДГОВ са били вече определени в приложенията към тези директиви, е уместно те да бъдат изменени. Когато МДГОВ все още не са били определени, е уместно те да бъдат установени за пръв път.
(9)
Директиви 86/363/EИО и 90/642/EИО следва да бъдат съответно изменени.
(10)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 86/363/ЕИО се изменя в съответствие с приложение I към настоящата директива.
Член 2
Директива 90/642/ЕИО се изменя в съответствие с приложение II към настоящата директива.
Член 3
1. Държавите-членки приемат и публикуват не по-късно от 26 ноември 2007 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и таблицата на съответствието между тези разпоредби и настоящата директива.
Те прилагат тези разпоредби от 27 ноември 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 25 май 2007 година.

Labels: 17
20
0
3
6